Ku simekiwa ka Pholisi ya Ririmi yi ta endla leswaku ku va na ku tlakuka ka ku laveka ka vukorhokeri bya ririmi, ngopfu-ngopfu nhluvukiso wa muhundzuluxo, vuhleri na theminoloji. Ku ya hi ndzavisiso wa DAC wa lembe ra 2001, ku lava ku ringana 40% ka swiyenge swa mfumo wa rixaka na 80% wa swifundzankulu swi na tiyuniti to tirha na timhaka ta muhundzuluxo na vuhleri, kambe tiyuniti leti ti hambana hi sayizi na ntirho. Leswi pholisi ya Ririmi yi nga ta sungula ku tirha, xilaveko I ku va tindzawulo ta mfumo wa rixaka na wa xifundzankulu ti fanele ku va na tiyuniti ta ririmi. Afrika Dzonga i tiko lera ha hluvukaka naswona va-aki vo tala eka rona, hikwalaho ka swivangelo swo hambana hambana, a va tivi timfanelo, swiboho, na vukorhokeri lebyi nga va fanela, milawu leyi va faneleke ku yi landzelela, ni leswaku va nga tihlanganisa na mani loko ku ri na xiyimo xo karhi. Tani hi leswi mintirho ya mfumo yi nga mavokweni ya vanhu va tiko, vatirhi va fanele ku tihlanganisa na vanhu hinkwavo lava pfumalaka vutivi, va va nyika vuxokoxoko hinkwabyo na ku va pfuna eka hinkwaswo leswi va swi lavaka.